In nomine sanctæ, summæ, et individuæ Trinitatis. Noverit fidelium sacra posteritas quoniam miles quidam Archimbaldus nomine, de Laminiaco, ob suæ animæ antecessorumque suorum atque progenitorum salutem, Deo et Sanctæ Mariæ de Charitate sibique famulantibus monachis, ecclesiam de Lameniaco jure perennitatis possidendam tradidit, cum offerendis et baptisterio, rerumque diversarum decimationibus et sepulturam cimiterii eidem ecclesiæ pertinentis, quaquaversum adjacentis. Campum etiam, qui de Foresto dicitur, his addidit, quemadmodum ad ecclesiam extra idem castrum construendam, in presentia domni Hugonis, Cluniacensium abbatis, metis determinari fecit, absque ullius retentione consuetudinis, excepto quod hujus conclusionis incolæ campi scilicet de Foresto, consuetudinem silvæ, quæ dicitur calumnia, sicut et ejus villani sibi persolverint. Ista autem absque servitio ejus vel heredum suorum, id est usuarium pasturæ, aquæ et boscorum, ipso concedente accipient. Monachi autem qui inibi habitaverint idem usuarium ad omnes propriæ necessitatis usus absque servitio. Insuper et quos in dominio habuerint porcis pastionem, quantum parti suæ attinet, gratis concessit. His etiam addidit olchiam et vineam quam Anscisus ejus frater apud Lameniacum, antequam fieret monachus, possidebat absque retentione. Campum quoque ad horreum monachis construendum, absque consuetudine, qui dicitur de fonte Goosiæ. Insuper et dimidium piscariæ quæ Ogia dicitur, excepto ramedarum casamento. Ramedas tamen quas ibidem Gaufredus presbyter in dominio habuisse dignoscitur eisdem contulit, unum quoque in Ligeris fluvio molendinum et pro anima avi sui Attonis dimidium alterius molendini qui dicitur de Mirabel. Campum etiam de Chancerano, sicut eum in præsentia monachorum de Charitate, domni scilicet Vuillelmi atque Roberti percalcari fecit, absque servitio et consuetudine, sicut etiam supradicta, præfatis monachis donavit. Concessit etiam ibidem mansuris ruricolis usuarium aquæ, pasturæ et sylvæ, absque servitio, excepto calumniæ debito. Pratum nihilominus de Montegenou, sicut habebat illud in dominio. Necnon et terræ spatium a planta Chartiney usque ad pratum de Montegenou situm. Quidquid inde monachi sæpefati et omnes, quos ibidem hospitaverint, villani appratare potuerint, eisdem monachis absque retentione tradidit. Vineam quoque Gaufredi presbyteri de Castaneto, simulque reliquas ejusdem territorii vineas, sicut sibi divisas tenent, et super additas accipient, cum alodio quam ejus frater Anseisus a quibusdam Castaneti villanis sibi pretio comparaverat, prædictis monachis contulit, et absque retentione perpetuo jure possidenda emancipavit. Postremo idem Archimbaldus, exceptis fratrum inibi mansurorum beneficiis votivis quæ sanctæ Mariæ de Charitate conventui impenderint quotannis, plenarium generale piscium jure consuetudinario, faciendum constituit. Ad quod etiam copiose persolvendum, fratribus ibidem Lameniaci videlicet degentibus aquas suas ad piscandum et decimationes salmonum aliorumve piscium vescalium, in exclusa sua de Ligeris fluvio, capiendorum perpetuo attribuit. Actum publice anno ab incartione Domini millesimo octuagesimo nono, apud sanctam Mariam de Charitate, regnante Philippo, anno regni sui vigesimo nono. Cujus rei testes habentur: Hugo de Bena, Archimbaldus, Bardinus, Ebrardus de Sesma, aliique quamplures.